У Палыкавічах знаходзіцца крыніца, вядомая далёка за межамі Магілёўшчыны яшчэ з XVI стагоддзя. Размяшчаецца яна ў глыбіні прыгожага яра каля ракі Днепр. Над крыніцай калісьці былі каменны грот і капліца Святой Параскевы Пятніцы. Кажуць, што яе наведваў сам расійскі імператар Мікалай II з жонкай. Лічылася, што вада крыніцы валодае найбольшымі гаючымі ўласцівасцямі на восьмую або дзясятую пятніцу пасля Вялікадня. Менавіта ў гэты час сюды з’язджаліся шматлікія паломнікі. Аж да рэвалюцыі існавала павер’е, што кожная дзяўчына ў ваколіцы абавязкова павінна прыйсці пешшу і пакланіцца крыніцы, каб знайсці добрага жаніха і здабыць шчасце ў сямейным жыцці. Пасля Кастрычніцкай рэвалюцыі храм быў разбураны. Праз шмат дзесяцігоддзяў на гэтым месцы на дабрачынныя ахвяраванні вернікаў быў узведзены новы.